پایگاه خبری توران : اوستونه اکلیل قویولموش کیچیک تابوتو آلتی نفر آپاریردی. ساکیت یای سحر ایدی، قبریستانلیغین چوخ حیصه سینه هله گون دوشموردو. تزه جه قازیلمیش مزارین تورپاغینی گونش یاواش – یاواش قیزدیریردی. تابوت مزارا ائندیریلدی، کیشیلر پاپاقلارینی چیخارتدیلار، باشلارینی آشاغی دیکدیلر. سونرا اونلار قالان ایشلری قبیر قازانلارین عؤهده سینه بوراخیب دردلشه – دردلشه گئری […]
پایگاه خبری توران : اوستونه اکلیل قویولموش کیچیک تابوتو آلتی نفر آپاریردی.
ساکیت یای سحر ایدی، قبریستانلیغین چوخ حیصه سینه هله گون دوشموردو. تزه جه قازیلمیش مزارین تورپاغینی گونش یاواش – یاواش قیزدیریردی.
تابوت مزارا ائندیریلدی، کیشیلر پاپاقلارینی چیخارتدیلار، باشلارینی آشاغی دیکدیلر. سونرا اونلار قالان ایشلری قبیر قازانلارین عؤهده سینه بوراخیب دردلشه – دردلشه گئری قاییتدیلار. مزار تورپاقلا دولدورولدو، آرایا ساکیتلیک چؤکدو. بو ساکیتلیک سانکی دؤرد یانی اوْوسونلانمیشدی. یالنیز خاچلارین، خاطیره لؤوحه لرینین، بیرده هئیکللرین کؤلگه لری یاشیل اؤرتویه بورونموش تورپاغین اوستو ایله اوزانیب گئدیردی.
مزار، قبریستانلیغین کاسیبلارا مخصوص حیصه سینده ایدی. بو مزارین دا اوستونده تورپاقدان کیچیک بیر تپه جیک یاراندی. سونرا قفیل کوله ک اسدی و یومشاق تورپاغی خیردا – خیردا یولا سپه له دی. داها سونرا یاغیش تؤکدو و قبیرین اطرافینی تامام یویوب آپاردی. نهایت، قیش گلدی، قار یاغدی مزارین اوستونه. قیشین دا عؤمرو اوزون چکمه دی. یئنه باهار گلدی. مزارلارین بعضیلرینین اوستونده نوْوروز گولو تورپاغی یاریب اوزه چیخدی، چیچکلر آچدی، قیزیل گوللر دویمه باغلادی. بو مزارین دا اوستونو اوْت باسدی. ظریف چیچکلرله یاناشی، آلاق اوتلاری دا باش قالدیردی. ایستی یای گونلرینده ایسه جیرجیرامالارین جیریلتیسی اطرافی باشینا گؤتوردو. سونرا یئنه بیر سحر قبیرین اوستونده کی اوتلار یوخا چیخدی، تکجه ظریف چیچکلر قالدی. بیر نئچه گون ده کئچدی مزارین باش طرفینده عادی بیر خاچ پئیدا اولدو. خاچین یولا باخمایان حیصه سینده کیچیک حرفلرله رنگسیز، یالنیز یاخین مسافه دن اوخونا بیلن بیر قیز آدی حک اولوندو…
گئجه ایدی. شهرده ائولرین پنجره لریندن ایشیق گلمیردی. آرتیق هامی یاتمیشدی. تکجه یوخاری محله ده کی بؤیوک ائوین اوتاقلاریندا بیر کیشی اویاق ایدی. او، شاملاری سؤندوروب یومشاق بیر اوستولدا اوتوردو، گؤزلرینی یوموب آشاغیدا سس – سمیر گلیب – گلمه دییینه خلوتجه قولاق آسدی. الینده آغ مامیردان اکلیل توتموشدو. بئله جه چوخ اوتوردو.
باییردا شهرین کناریندا باشقا عالم وار ایدی. گئجه، گئجه حشراتلاری اورا – بورا وورنوخوردو. او، دیوارلارداکی شکیللری بیر – بیریندن آییرا بیلمه دی. پنجره دن باییرا باخاندا قارشیداکی بینانین پارلاق آی ایشیغینا قارق اولدوغونو گؤردو. اونون فیکیری آرتیق قبریستانلیغا گئدن یولدا ایدی. « قبیرین یئری کؤلگه لیکدی »، – او اؤز – اؤزونه فیکیرلشدی، – « آی اونو ایشیقلاندیریر » . سونرا آیاغا قالخدی، ائحتیاطلا قاپینی آچیب اکلیل الینده پیلله کنلرله آشاغی دوشدو. ائوین دهلیزینده دایانیب بیر ده قولاق وئردی، قاپینی سسسیز – سمیرسیز اؤرتوب کؤچه یه چیخدی و ائولرین کؤلگه لریله شهرین کنارینا طرف ایره لیله دی. شهردن قبریستانلیغا قده ر اولان قیسا مسافه نی ایسه او، آی ایشیغیندا گئتمه لی اولدو. او نئجه فیکیرلشمیشدیسه، ائله ده اولدو؛ مزار قبریستانلیغین حاصارلارینین کؤلگه سینده ایدی. اکلیلی قارا خاچدان آسدی، سونرا باشینی اونون اوزه رینه ایدی قبریستانلیغین گؤزتچیسی باییردا دولانیردی، آمما اونو گؤرمه دی.
آیلی بیر گئجه ایدی، اوتلارین پیچیلتیسی بیر – بیرینه قاریشمیشدی. او ایسه بوتون بونلاری ائشیتمیر، دویموردو؛ او، بیر داها قاییتمایاجاق ساعاتلاری یاشاییردی، او ساعاتلاری بیر گؤزل قیزین کناریندایدی. سولغون بیر قیز چؤهره سی اونون صیفه تینه طرف اییلیردی؛ اوشاق گؤزلرینه اوخشایان بیر جوت ماوی گؤز اونون گؤزلرینه باخیردی. آمما او هله ده گنج و گوزل ایدی؛ او، هله ده جذب ائدیجی ایدی. او قیز همین بو آدامی سئویر، اونون ایچین هر شئی ائدیردی. گئجه لر باهارین ائرکن چاغیندا او کؤهنه لیب اوزولموش پالتاردا باغا، اوغلانین یانینا گلردی. اوغلان اونو باشقا جور گؤرمه یه عادت ائله میشدی. او، قیزی سئومیردی، یالنیز اونونلا ساده جه اولاراق گؤروشور و اونون اوره یینده کی اولکک ائحتیراسلی آتشی چیلغینلیقلا سؤندوروردو.
اونلارین گؤروش یئرینی کوچه دن آلچاق بیر چپر آییردیغیندان، یاخینلاردا آیاق سسلری آیدین ائشیدیلیردی. او، قیزین قولوندان چکیب بورادان اوزاقلاشماق ایسته دیسه ده، قیز اونو توتوب ساخلادی.
– گؤرورلر گؤرسونلر ده، نئیله یک – دئدی.
او، قیزین قوللاری آراسیندان چیخیب چپرین یانیندان آرالاندی.
قیز ایسه یئریندن ترپنمه دی، آداملار کئچیب گئده نه دک و آددیم سسلری کسیله نه دک بئله جه دایاندی. اوغلانین یئنیدن یاخینلاشماغینی گؤرمه دی، آمما بونو حیس ائدنده باشینی داها آشاغی چکدی و پیچیلتییلا دئدی:
– بیلیرم، اوتانیرسان.
او، جاواب وئرمه دی، نیمکتده ایلشدی سونرا قیزی آد چکیب یانیندا اوتوردو. قیز اعتیراض ائله مه دی، قورخوردو کی، بایاقکی حرکتلریله بیردن اونون خطرینه دیمیش اولا. سانکی او جاوان بیر قیز دئییل، اینجه، ظریف بدنلی بیر سو پریسی ایدی. او، قیزی جیرناتماق اوچون دئدی کی، او جادوگردیر.
سویوق کولک گلیردی؛ او، اؤز پالتوسونو قیزا وئردی. قیز ایسه باشینی قالدیریب خومار گؤزلریله خوشبخت حالدا اونو سوزدو:
– من اوشویوب – ائله میرم! – دئدی. قیزین ایختیاری سانکی اؤزونده دئییلدی و ایندن بئله اؤزونو اونونکو حئساب ائدیردی. او ایسه قیزی قورویوردو. اونا گؤره یوخ کی، قیزا یازیغی گلیردی و یاخود سئومه دن اونو اؤزونونکو آدلاندیرماغی گوناه حئساب ائدیردی، یوخ، اونا ائله گلیردی کی، قیزا تام صاحیب اولماق اونا میسر اولمایاجاق، کیم ایسه قیزی اونون الیندن آلاجاق. او بیلمیردی کی بو اؤلوم اولاجاق.
او آیاغا قالخیب گئتمک ایسته دی.
– سنه سویوق اولار، – دئدی.
آمما قیز اوندان ال چکه بولموردو. – هئچ نه اولماز عزیزیم، – دئدی.
او اوغلانین قاباغیندا دوروب، اؤزونو اونوتموش حالدا ماتدیم – ماتدیم اونا باخدی.
بو سویوق گئجه دن بیر هفته سونرا قیز یورغان – دؤشک دن قالخا بیلمه دی؛ ایکی آیدان سونرا ایسه حیاتلا ویدالاشدی. اوغلان اونو بیر داها گؤرمه دی؛ آمما قیزین اؤلوموندن سونرا اونون حیات عشقی ده اؤلدو؛ او، اوزون ایللردیر کی، قیزین جانلی صورتینی اوره یینده گزدیریر، سانکی او، اؤلن قیزی تزه دن سئومه یه باشلامیشدی.
( آلمان حیکایه سی ). تئودور ایشتوْرم
تهیه و تنظیم : الهام عبادی ( دبیر سرویس تورکی)
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab